b'\n_START_ARTICLE_\nVauhtiajot\n_START_SECTION_\n1973\xe2\x80\x931988\n_START_PARAGRAPH_\nEnsimm\xc3\xa4iset alkuper\xc3\xa4iset Sein\xc3\xa4joen vauhtiajot ajettiin 20. toukokuuta 1973. Kilpailu j\xc3\xa4rjestettiin yleisell\xc3\xa4 tiell\xc3\xa4, Lapuan maantiell\xc3\xa4, joka suljettiin kaksip\xc3\xa4iv\xc3\xa4isten kilpailujen ajaksi._NEWLINE_Ennen ensimm\xc3\xa4ist\xc3\xa4 asfaltti/katuratakisaa Etel\xc3\xa4-Pohjanmaan Urheiluautoilijat olivat j\xc3\xa4rjest\xc3\xa4neen seitsem\xc3\xa4n (?) maaratakisaa Sein\xc3\xa4joen raviradalla. Raviradan uusimisen vuoksi oli kilpailu kuitenkin siirrett\xc3\xa4v\xc3\xa4 muualle, jolloin syntyi idea katuratakilpailun j\xc3\xa4rjest\xc3\xa4misest\xc3\xa4. Vuonna 1973 Ilkka Sepp\xc3\xa4, Pentti Peltokangas ja Terho Tammi esitteliv\xc3\xa4t ideansa Sein\xc3\xa4joen p\xc3\xa4\xc3\xa4tt\xc3\xa4jille. Luvat saatiin ja kilpailu ajettiin kaksip\xc3\xa4iv\xc3\xa4isen\xc3\xa4 Rengastien \xe2\x80\x93 Lapuan maantien alueella. Kilpailuja tultaisiin ajamaan t\xc3\xa4ll\xc3\xa4 konseptilla vuosittain aina vuoteen 1983 asti._NEWLINE_Parhaimmillaan Sein\xc3\xa4joen Vauhtiajot ker\xc3\xa4si yleis\xc3\xb6\xc3\xa4 noin 11 000 henke\xc3\xa4, ja t\xc3\xa4m\xc3\xa4 pelk\xc3\xa4st\xc3\xa4\xc3\xa4n autourheilun avulla, tuolloin ei tapahtumaan viel\xc3\xa4 kuulunut rockfestivaalia. Vauhtiajoissa kilpailivat aikoinaan l\xc3\xa4hes kaikki silloiset suomalaiset t\xc3\xa4hdet, kuten Keke Rosberg, Pauli Toivonen, Leo Kinnunen, Tuisku Urpiala, Raimo Ratti M\xc3\xa4kel\xc3\xa4, Matti Alam\xc3\xa4ki, jne. Vauhtiajojen historiaan kuuluu my\xc3\xb6s yksi surullisempi luku, sill\xc3\xa4 vuonna 1976 helsinkil\xc3\xa4inen, 24-vuotias Kai Berner menetti henkens\xc3\xa4 t\xc3\xb6rm\xc3\xa4tty\xc3\xa4\xc3\xa4n ep\xc3\xa4onnistuneen ohitustilanteen seurauksena Formula Veell\xc3\xa4 liikenneopasteeseen._NEWLINE_Vauhtiajot ajettiin viimeisen kerran alkuper\xc3\xa4isell\xc3\xa4 katuradalla 15. toukokuuta 1983. Syyn\xc3\xa4 t\xc3\xa4h\xc3\xa4n oli Lapuan maantien muuttuminen kantatieksi, jonka j\xc3\xa4lkeen sit\xc3\xa4 ei en\xc3\xa4\xc3\xa4 voitu sulkea kilpailua varten. Vauhtiajoja yritettiin her\xc3\xa4tell\xc3\xa4 henkiin viel\xc3\xa4 80-luvun lopulla, jollain kilpailu ajettiin kolme kertaa Kapernaumissa sijainneella radalla, mutta vuoden 1988 j\xc3\xa4lkeen kilpailua ei en\xc3\xa4\xc3\xa4 alkuper\xc3\xa4isess\xc3\xa4 muodossaan ajettu.'